정조 12년
戊申七月二十五日卯時上御誠正閣大臣備局堂上引見入侍時領議政金致仁左議政李性源延豊君李𡊠兵曹判書李在簡右參贊鄭昌順漢城判尹金尙集兼都承旨沈豐之行副司直徐有大吏曹參判李在學江華留守尹承烈開城留守洪秉纘行副司直金持默行副護軍趙心泰校理李羽晉行左承旨趙鼎鎭假注書李貞運事變假注書尹寅基記事官李相璜金祖淳以次進伏訖致仁等曰廟宮展拜聖慕克伸當午回鑾勞動旣多此時聖體若何上曰一樣矣致仁曰晩炎比處暑前愈爲蒸菀臣等仰請日字之差退而竟未承兪音誠禮之交盡雖切欽仰而在群下之心實多悶迫者矣上曰此後則連値齋日有難如禮動樂故不得已行禮於昨日矣在予別無所難而當此酷熱百官軍兵之勞殊可念也致仁曰王大妃殿氣候若何上曰一樣矣致仁曰惠慶宮氣候若何上曰一樣矣致仁曰今日試士有開東前懸題之命近來儒生製述皆神速似可於午前收殺矣上曰試所承旨何時果進去乎性源曰臣今日差早入來而逢見於中路矣上曰入門單子尙不來到儒生雖曰速作若未及懸題則易致侵午之患矣致仁曰若果於開東時懸題則午初優於盡呈矣上曰出牌備堂幾人乎致仁曰除老病者出牌爲六人而其外或有試所進者又有武將一人之不進而出牌事面似如何故不爲出牌而似是實病矣上曰朝臣處義非但關於一身之四維而已其有係於朝廷者大矣況吏判是何等重任而今吏判事眞所謂究其說而不得者也卿等亦見朝紙中申飭之下敎乎展拜之班及問安班閣班皆不參但政事則行之豈有如許事面設令有情勢屬於吏曹之事引儀猶或可也而旣行政事他皆懸頉豈可成說乎須各別申飭毋致如前之爲可也致仁曰吏曹判書吳載純向日飭敎之後連赴政席而其他公故與閣班輒皆懸頉處義矛盾事體未安爲先重推警責何如上曰依爲之出擧條上曰俄命儒生之先到者使之先入懸題矣其間入場懸題與否知入可也寅基承命出回奏曰儒生盡入書題已懸故入門單子已到矣上命讀入門單子上曰日熱如此入門數之不多似緣於是矣上曰泮長爲人本自柔善故今番擧行亦不免憒憒矣丕闡堂墻垣頹破至近百間莫重聖廟至近之處如是抛置豈非可悶乎監試前不可不修築而大司成得人久任然後庶可以修擧矣雖以今番儒通査問事言之今泮長之不能了了亦可知矣上曰次對爲之也致仁曰此守禦使金鍾秀前摠戎使李昌運秋操停止後巡點取稟狀啓也巡點未必有實效撓民則多端竝令置之何如上曰依爲之出擧條致仁曰此北兵使洪和輔狀啓而本營屬軍兵合操及富寧以南各衛軍兵巡操依定式擧行事請令廟堂稟旨分付矣北關年事最爲可慮諸道秋操旣皆停止此亦一體停止行本營親騎衛吉州以北馬兵都試則使之依例擧行何如上曰依爲之出擧條上曰吏參詳聞北關消息乎在學曰其間連見私書則年事已無登稔之望勢將至於設賑云矣上曰當通一道設賑乎當間間設賑乎在學曰南北別無異同云矣致仁曰聞長津則北路中稍勝云矣上曰北農聞是節晩云六月以後潦水旣止似或少勝而今何如此云耶在學曰雨水之餘耳牟皆爲消融云矣上曰耳牟雖至消融亦豈無代播之穀耶在學曰六月以後民心騷動不能留意故自致愆期之患矣第以所聞觀於今月日氣可判設賑與否矣上曰淮陽金城則何如云耶致仁曰道臣狀啓以爲通川高城則農形今至改觀云而至於淮陽金城則無所擧論雖以此推之亦可知稍勝於前原春一道似無設賑之慮矣上曰朴廣源八月設賑之說誠可一笑卿等亦聞之乎百里之任固知其不堪而其情勢則誠可矜且乞郡守令中若欲以文代文則抱川外無有故不得已換送矣八月是禾穀未滌場之前而稱之曰設賑云者其可成說乎渠則以爲聞諸邸人之言云而其人事誠儱侗矣且其日入侍時有若醉人樣子或緣日氣過熱之致而亦可怪也赴任後必有僨事之患矣致仁曰其爲人本來如醉人樣而其形勢則誠可矜惻至有屋中草生之患云矣致仁曰此前原春監司金載纘狀啓而道內三鎭合操行否請令廟堂稟旨分付矣本道年事豐歉未判諸道停操已有朝令此亦一體停上災傷覆審校生考講秋巡時兼行及勸別武選武軍官武學等都試使之依例擧行何如上曰依爲之出擧條致仁曰惟我殿下凡係民弊雖少亦除如傷若保之至意實不勝欽仰而軍務之抛却今至多年大抵外方合操已不及京軍門而若無此擧則鄕軍何以知旗鼓坐作之方乎守令亦何以充逃老故之闕額耶今則此事之抛置過十年者居多雖在升平之日其在不虞之慮豈非可悶之甚者乎此後春操觀其年事之豐歉或許或不許似宜矣上曰誠如卿言矣向來嶺南秋操不獲已命使停止而趑趄以過矣蓋合操有名無實今雖使鄕軍備例習閱亦何益之有哉一番赴操民弊甚夥故傅之施惠之道因循未行而卿言則誠好矣致仁曰此若永爲抛置則非但鄕軍之不知旗鼓竝與守令帥臣而亦不知戎政之爲何事其在苞桑之戒豈非太忽者乎上曰先朝乙巳以後通八路停操爲幾年間年設行之爲幾處有司堂上考出列錄以入丙申以後則停操年條別錄以入可也自致仁曰此江華留守尹承烈狀啓也以爲本府內城女堞新築及將臺改建時役糧以各庫米錢姑先推用之由前留守已爲登聞而府倉加分耗條三百石中二百九十四石將爲請得還報旋以遞職未及狀聞區處矣在前國役時亦多有軍餉耗條請得之例城役時取用米二百九十四石待加加分耗條新捧特爲許劃以充元餉欠縮事請令廟堂稟旨分付矣築城巨役也物力不足則毋論某樣米錢所當狀請朝家而不此之爲徑先取用事近專輒極涉未妥而莫重軍餉不可許久虧欠耗條許劃曾多已例城役所用米二百九十四石待加分耗新捧依狀辭劃給俾充餉穀元數爲宜以此分付何如上曰依爲之性源曰江華餉穀事言瑞旣發敢此仰達矣餉穀體重前留守之先取用後狀聞者誠爲寒心所貴乎城堞廨宇之修繕者以其能撙節拮据別般設施也若不稟朝家任用公穀則此路一開後弊難防且豈無專輒之嫌乎當該前留守罷職此後則嚴立科條隨現重勘之意申飭何如上曰依爲之此重臣遇事每多任情之病向來貶座日旣會之百官在家稱病退送事未前聞其罪豈止問備而時値大政姑參酌矣此事之任情逕庭亦如向日事國體所在後弊所關不可罷職而止施以不敍之典可也止出擧條致仁曰知事鄭好仁行副司直徐有防備局堂上還差使之察任何如上曰依爲之出擧條致仁曰濬川司近無主管堂上行副司直李文源差下使之察任何如上曰依爲之出擧條至源曰臣於日前海閫習操狀啓覆奏時只請停操而都試一款未及提達矣雖在停操之年都試則本無所拘依例設行之意分付何如上曰依爲之出擧條性源曰麟山僉使乃是堂上窠而今番都政以堂下將官排擬副末望至蒙天點亦且赴任云事係不察本望筒勿施當該銓官推考何如上曰依爲之出擧條上曰向以文官守令窠變通事旣發言端矣其間似有稟處而尙未聞焉未知何故致仁曰臣等則已有定窠書給者而銓長尙未入奏矣上命書傳敎曰以守令文臣窠事曾有指一稟處之下敎而該曹尙無皁白朝令之下豈容如是慢忽吏曹當該堂上推考使之斯速回啓上曰吏判近來政事能合於時體而爲之未知有誰指導而此吏判之如是眞可謂人固未易知也上曰備堂承牌人入侍寅基承命出傳上曰備局堂上李文源更爲牌招出榻敎上曰尹蓍東昨日以別雲劍何不入來云耶在簡曰以身病不得入來云矣上曰右相今日何不入來耶致仁曰以暑症昨日頗苦㞃云矣致仁曰頃日四謫儒之三放一仍臣固知聖意攸在而所謂發通不過略而人則有不必分其首從且聞金益煥母病甚重云一體疎釋恐有光於孝理之政矣上曰予意在於丕變近俗之輕加賊字逆字之弊儒生處分亦由是矣此儒生事不待卿言予亦以爲刑政果如何此非發通時首倡也首題也不過以本館現告及該曹草記之適以先書名字强置仍秩已宥之中安知無首倡人乎又欲査實反涉助瀾姑爲一體放送因此今筵筵敎不啻縷縷此後但當隨現踐言而已懲艾之方豈在於此儒之非首倡而仍配與否乎出擧條上曰若論儒生中誣人之罪則申龜朝捲堂時所懷實爲首發而罰止停擧四儒則以通文中亂臣賊子等語尤爲可駭故不得不重勘而金益煥之名偶在其首然未必其爲首倡今若以獨仍爲可矜則何難竝宥而至於申龜朝則旣已停擧一事再勘有涉如何故姑且置之矣上敎致仁曰卿之年位之外予之所以眷毗於卿者何等隆摯而至於吳翼煥疏後契合益深殆同膠粘苟有知覺者孰不知之至於兵判則蓋嘗處之以要任亦不可謂無眷遇矣然分數太過之病前後筵中予屢已言之此亦通朝之所共知也而及其有所遭後予甚憐之若論其跡則雖不可曰善爲而驅之以逆則豈可成說乎自是之後事關兵判則予必極力扶之以此言之則儒生之誣兵判於兵判事還爲善成矣大抵兵判分數太明其所以善涉世者反爲其病而今則予以扶兵判爲定來頭若更犯他罪則已矣不然則已往之罪心與跡旣已區別於傳敎中此後誰敢傷其一髮乎世人則以重臣事傳敎或有深看者云而予意則實不如是存諸心者隨筆信書盡說底蘊者也卿等須出言于衆轉相告戒以息如此風波好矣致仁曰倘非日月在上無微不燭則群下之橫罹者何由伸其冤枉乎上曰誣人以逆亦近於逆近日政令輒皆歸之於待用刑三字而從今以後上自大司憲下至齋任若又有誣人之言則當卽訊問大則當用重辟小亦不免次律矣至於章疏間如或復用其心所在路人所知等句語則雖崇品重臣決不一毫容貸須使廷臣知悉此意可也近來眞箇逆賊猶不堪其支當況如此誣逆之事乎在先朝升平之時凡於此等干犯輒施明正處分予雖不敢仰追聖德而此則有堅定之心矣在昔肅廟朝重臣金萬重筵席一言之不審而猶且嚴問此豈忽於禮遇而然耶以是之故向筵諭金鍾秀以若又蹉失則恐着逆賊帽子爲敎矣予之縷縷申諭者蓋欲使群下之無犯此科也此風不改則其將國不得爲國矣逆賊二字便成無主之物當着此名之人其冤迫姑舍世道當何如耶雖以近來通塞之法言之尤不成說其見枳者不知見枳之由如向來宇鎭之見塞也亦不知緣何見塞非但宇鎭蓋其時見塞者亦多有不知緣何見塞者人或問其見塞之由則答曰不知也其塞之之人亦曰非我所知旣曰非其所知則其意脈之歸於藉重可知今則一反其道又以一竝疏通爲主疏通亦有許多般義果是當疏而疏則非不爲好事而若至於變鬼爲人處則固非自下壇便有如持正通淸之容易議到者也雖以廟堂言之所謂通塞之權卽不過未經國子而直薦吏議雖在罷散而或入檢擬之類而近日銓曹則不問罪犯之淺深輕重一以檢擬爲主其可成說乎大抵向時之所謂隄防者非眞以義理爲主也卽不過藉此義理之名以爲防人利己之計者也近來之所謂疏通者亦積憤於向來之枳塞必欲一反其道故無論有罪無罪一以見塞於往時者盡爲疏通也此亦出於沽譽濟私之計也以此言之則其所謂疏通者私也所謂枳塞者亦私也而隄防之弊歸於藉重疏通之弊歸於沽譽人臣旣不可藉重亦不宜沽譽而畢竟歸趣都是一己利害之私則其弊不知至於何境矣然其爲界限亦異於戶牖房闥之易別故旣未知事實之如何則致有此一竝疏通之弊如宋載經之居亞銓也任意疏通而其弊極矣蓋通塞云者卽不過尋常事端之謂也若其大於此者則載經何以知之而若是放恣爲之乎雖是人鬼之未判者亦多檢擬雖係微眚與薄過者亦或見漏專以一私字低仰於其間載經之爲此者其意蓋欲賭難矣之目也人臣一聞此名豈可終始保全乎殺活之柄宜在於上載經何人敢欲任意移去乎其爲弊也與向來之枳塞無以異矣予之前後奬拔此重臣者旣有深意在重臣之道惟當畏愼之不暇豈可若是無嚴乎其眼目中若知有國家則敢以十九望全數疏通乎在前偏論之時或有各以一邊進退之患而此則猶以忠逆義理相爭至於乙亥國是始大定矣今則不然所謂通塞全無意義其枳也專出利己之私其疏也純是沽譽之計而所欲賭者只是難字題目也其曰疏通者雖曰少勝於枳塞而有乖於本意則一也若因此而更爲枳之之本則亦不緊矣今予此敎非謂其不可疏通也欲存其事體故也聞者若或不解此意認之以欲爲枳塞則非予本意也宋載經旣以此得名故在亞三銓者無一人欲與同政或稱親病或稱落傷故不得已引出金憙政事一望筒入啓後仍卽出送矣同登筵席皆欲避去名以朝廷寧有如許事面乎意見若有不同則雖入來相爭亦無不可而如是巧避何事可做乎蓋其枳塞之餘弊尙存故銓地作僚之人雖有所見而不欲顯言至有此故避之患殆近於掩耳偸鈴此固可笑而載經亦非別人則自歸於人之所畏者豈不可悶乎此皆均是無謂而其見畏者身世尤無餘地矣如此弊風古豈有哉顧今矯救此弊之道惟在於參酌主客緩急均成一板而無論疏通與枳塞捨利己之私而主爲公之心則庶乎可矣上曰領相進用之後始有時偉事處分不知者以此爲進退故至有吳翼煥之疏而此皆不知者之言也予之用卿之心則厥惟久矣顧今世之憎卿者多而卿豈有權乎蓋無之矣自卿重卜以後不無過爲周便之病與前日之所知者異矣在卿之道惟當明着眼目無論彼此善者當曰善不善者當曰不善而今卿則不免有半上落下之歎矣致仁曰此專由臣老昏不省之致矣爲人臣而得用權題目則是極罪也犯此極罪則不可生矣今日朝廷豈或有如此之弊而權之一字實非臣子之所可聞也上曰自卿等之登庸謂世道之當入於一圈而以今視之落落比前一樣矣自此以後深加留意雖一政一望須執其要領於彼於此矯枉培養無過與不及好矣而領相曰不知左相亦曰不知則國事誠無如之何矣致仁曰臣素有信心獨行之病而今則加以老昏病憒全不能事事至於日次賓對亦不能登筵則何可責之以此等之事乎上曰相業不係於次對與否雖在家運用亦無不可而卿言旣如此左相亦曰不知有若但知身家者然亦復奈何致仁曰臣若言之而世入聽從則豈不欲仰體聖意而顧今之人豈有聽從臣言之理乎上曰卿亦不善思矣蓋天下事勢而已安有假之以勢而不入於一通之理哉致仁曰顧今世道人各爲心不顧國事雖使才獻之十倍於臣者當之亦無以爲計矣上曰此是懲毖國榮而然乎致仁曰此非懲毖而然也上曰卿等亦盡老矣雖欲淬勵一世其爲日亦無多矣世或有爲子孫顧戀者而卿等則有何顧戀之可言乎惟當盡承佐彌綸之責使擧世入於一通好矣致仁曰臣等則旣無其望惟在聖志之堅定不撓矣上曰卿等隨其聞見易爲力處用力則庶無扞格不入之患矣性源曰臣於入侍承聆下敎而亦不能諦承諦承而不能領會者亦有之矣以此昏憒之狀實無承佐之望矣上曰今世之人民憂國計置之度外只是臆料而已其弊或至入於虛阱卿等試思之出而自任者夫孰有之哉領相重卜已數年而亦可謂無着落矣前吏判事卿豈有不知之理乎致仁曰臣果不知矣其以外任下直也不過一次見之而已矣上曰其意趣排布則豈可曰不知乎致仁曰臣實不知矣上曰前吏判之臭味則予之所尙者也雖曰春秋無義戰而向來所執則固善故予之向用者亦由於此矣今則鼻强雖親切之如守禦使亦曰不知云此則識見之不足故也此後則少加畏愼可也若終不覺悟則難乎免矣致仁曰臣有區區哀懇向日入侍旣不能陳情故敢此仰達矣邦慶顒祝之時何敢言私而顧臣筋力今已無餘殿陛陞降亦有顚仆之慮嬰疾五十餘日亦不能飮食今則可謂一日爲急矣向伏承三次造朝之下敎臣之未登筵亦至三朔故向者扶舁入來今日則欲陳私懇又此登對矣君臣如父子雖當賓筵豈可不畢陳乎臣本無可取而先大王則喆之明不知臣不肖謂家庭之聞見年齒不多已廁三事之列臣豈不欲殫竭圖報而無才不能自速罪戾荷兩朝再造之恩以得十五年休致臣之得至今日莫非閑養之效千萬意外又承重卜之命驚懼之極災必及身而恩旨隆重無以伸自已之微諒故黽勉至此矣臣之一身不過朝暮亦何係關而言念國事罪戾尤積臣若一日不遞則有一日之害二日不遞則有二日之害此豈非萬萬悶迫者乎臣之後事只有螟蛉幼稚而已聖上特許遞免復授三字之前銜則生死肉骨政謂此也上曰聞俄者下敎而卿何若此乎決知其不可得請而若是煩達亦欠於誠實之道矣秋涼漸生自今少加調息則亦豈無可强之勢乎致仁曰顧臣病狀實非一時調息之可差矣且臣以七十前致事之人七十後又當大任殆有鍾鳴漏盡之譏周行之間若致顚仆則豈非可愧之甚者乎上曰枉其所守卽予之過於卿何有哉日熱知此卿等早退可也在簡曰民間癘氣今則漸漸止息賑恤廳給糧亦當有分限矣此後則何以爲之乎上曰限來月初五前給之可也上曰玉堂事亦可慨然矣初則聯疏後則獨疏而後疏則比初疏倍多矣蓋儒生袖出笏記至有承宣之請推而聞其中有萬經理事云故使之出去呈疏爲敎矣至於玉堂之聯疏則豈不可怪乎此是聽聞之可駭故已責承宣之捧納而且其獨疏則改其初疏之頭辭而或爲聯疏或爲獨疏者誠是後弊之所關矣致仁曰承宣旣已請罪則玉堂之又爲聯疏誠過矣羽晉曰臺閣去就本自不輕而日前北苑行禮先期有命凡在侍臣之列者前一日淸齋自是應行之例則兩司諸臺之午將出齋朝忽呈告已極未妥而及夫參班之後乃以呈告人許遞之敎自處應遞之科至有引避之擧見却喉院伈泄而退昨日陪侍之班又復恬然進參由前由後節節卽當臣謂當該兩司諸臺竝施譴罷之典宜矣上曰依爲之出擧條上曰政官牌招開政出榻敎命退諸臣以次退出